Hjertestartere redder liv.

Derfor er det godt, at frivillige flere steder i landet får en SMS, når der er brug for en.

Det mener læge og forsker på Gentofte Hospital, Carolina Malta Hansen.

Hun står bag en ny forskning, der viser, at hvis en person får livreddende førstehjælp og stød med en hjertestarter, inden ambulancen ankommer, så overlever hver tredje.

Se hvordan SMS Hjertestopordningen fungerer i Nordjylland. Klik på play i videoen over artiklen.

"Hvis man modtager et stød indenfor de første tre-fire minutter, så kan man øge chancen for at overleve fra under ti procent til over 50 procent. Derfor er det helt afgørende, at man får et stød så hurtigt som muligt" Carolina malta hansen, læge og forsker, gentofte hospital

Læs også : Chancen for at overleve hjertestop er tredoblet

Chancen øges fra under ti til over 50 procent

Mens det kun er hver femte, der overlever, hvis det er ambulancefolkene, der bruger hjertestarteren.

- Hvis man modtager et stød indenfor de første tre-fire minutter, så kan man øge chancen for at overleve fra under ti procent til over 50 procent. Derfor er det helt afgørende, at man får et stød så hurtigt som muligt, siger forskeren.

Flere steder i Danmark har man lavet ordninger, hvor frivillige får en SMS, hvis der er brug for en hjertestarter.

Læs også : Kommuner lytter til hjertestarter-kritik

Borgere får SMS fra vagtcentralen

I Sindal ved Hjørring er Thomas Nørgaard Boelt initiativtager til en SMS Hjertestop-ordning, hvor i alt 20 frivillige får tilsendt en sms fra vagtcentralen, når der er brug for en hjertestarter i området.

- Så hopper jeg i mit overtøj og mine sko og sætter mig ud i min bil og kører mod den adresse, vi har fået oplyst, siger Thomas Nørgaard Boelt.

- Kommer jeg forbi en hjertestarter, så tager jeg den med. Og ellers er jeg sikker på, at en af mine kolleger får en med, siger initiativtageren.

Læs også : Mange hjertestartere lukker uden for normal åbningstid

Har endnu ikke misset et opkald

Byen har i alt 12 hjertestartere, som de 20 frivillige kan benytte. Og borgerne er ifølge Thomas Nørgaard Boelt mere sikre, end hvis netværket ikke var der.

- Men det er en frivillig ordning og vi kan ikke garantere, at der kommer nogen frem. Men det er ikke sket endnu, siger han tilfreds.

På de 19 måneder ordningen har været i gang i Sindal, har der været 11 udkald.

Læs også : Stadig ingen hjertestartere i DSB-togene

Læge roser initiativ

Og Carolina Malta Hansen fra Gentofte Hospital roser den slags ordninger.

- Alle tiltag, der kan øge chancen for, at man modtager et hurtigere stød, end man ellers ville, hvis man ventede på en ambulance, vil øge chancen for at overleve, siger hun.

Forskningen er gennemført i forbindelse med 5.000 hjertestop i North Carolina i USA, men resultaterne kan ifølge Carolina Malta Hansen godt overføres til Danmark.

"Hvis man kan have det med, at komme ud til en ulykke, så behøver man hverken være uddannet læge eller ambulancemand, for at kunne gøre en forskel" thomas nørgaard boelt, sms hjertestop

Læs også : Hjertestartere ofte bag lukkede døre

Ikke nødvendigt at være læge

Og efter Thomas Nørgaard Boelts vurdering, så kan de fleste være med.

- Hvis man kan have det med, at komme ud til en ulykke, så behøver man hverken være uddannet læge eller ambulancemand, for at kunne gøre en forskel, siger han.

Borgerne i Sindal har iøvrigt taget så godt imod ordningen, at der lige nu er venteliste for at være med.

I Danmark får 3.500 personer hvert år hjertestop uden for et sygehus.